Tanyderidae

Protanyderus
 Tanyderus
 Protoplasa

Tanyderidae er en liten familie av middelsstore, slanke mygg. De har blitt kalt ur-stankelbein, men dette navnet er litt uheldig da de antagelig ikke er i nær slekt med stankelbeinene. Familien finnes ikke i Norge. På verdensbasis er det kjent 55 arter, men ingen fra Europa.

 Utseende 
Middelsstore til ganske store (10- 40 millimeter), slanke mygg med lange bein, ligner småstankelbein (Limoniidae). Kroppen er lang og slank. Vingene er smale, vanligvis med mørke tverrbånd og et tydelig, rettvinklet bakhjørne (anal-lobe).

Hodet er lite med små fasettøyne, men uten punktøyne (ocelli). Antennene består av 16-25 ledd, er forholdsvis korte og slanke. Munndelene er forlenget hos noen arter.

Larvene er sylindriske med tydelig hodekapsel, og har tre par trådformede trakégjeller nær bakenden.

 Levevis 
Tanyderidae er ganske sjeldne mygg, og man vet lite om biologien deres. Larvene lever i vann, noen grupper lever fritt i vannet og andre i vasstrukken, råtten ved som ligger langs elvebreddene. Man finner sjelden de voksne dyrene, men når man finner dem, kan de forekomme i store mengder.

 Utbredelse 
Tanyderidae er utbredt over store deler av verden, men mangler i Europa og i de tropiske områdene. Det finnes arter i Nord- og Sør-Amerika, Asia og på en del øyer i Stillehavet.

 En gammel gruppe 
I dag er Tanyderidae en ganske artsfattig gruppe, men det kjennes forholdsvis mange fossiler av dem fra Jordas middelalder, tilbake til tidlig jura. Det ser ut til at Tanyderidae i dag er rester av en gruppe av tovinger som var ganske stor i tovingenes «barndom».

 Systematisk inndeling 
Denne familien har vist seg vanskelig å plassere i forhold til de andre, nålevende mygg-familiene. De ligner på stankelbein men er neppe i slekt med disse. Nærmeste nålevende slektninger er trolig enten glansmygg Ptychopteridae eller Blephariceridae/Psychodidae.

 orden Tovinger, Diptera Linnaeus, 1758
 underorden Mygg, Nematocera
 overfamilie Ptychopteroidea (eventuelt Psychodoidea)
 familie Tanyderidae
 Slekten Araucoderus Alexander, 1929 - sørlige Sør-Amerika
 Slekten Eutanyderus Alexander, 1928 - Australia
 Slekten Mischoderus Handlirsch, 1909
 Slekten Nothoderus Alexander, 1928 - Australia
 Slekten Peringueyomyina Alexander, 1921 - Sør-Afrika
 Slekten Protanyderus Handlirsch, 1909  – eneste slekt som finnes i den den palearktiske sone. Ni arter i Øst-Asia, dessuten tre i Nord-Amerika
 Slekten Protoplasa Osten-Sacken, 1859  – Nord-Amerika
 Slekten Radinoderus Handlirsch, 1909 - Australia
 Slekten Tanyderus Philippi, 1865  – Sør-Amerika
 Fossile slekter:
 Slekten Dacochile Poinar & Brown, 2004 - omstridt om denne bør plasseres her
 Slekten Macrochile Loew, 1850
 Slekten Nannotanyderus Ansorge, 1994
 Slekten Podemacrochile Krzeminski, 2013
 Slekten Praemacrochile Kalugina, 1985

 Referanser 

 Kilder 
 Krzeminski, W. og Judd, D.D. 1997. Family Tanyderidae. Side 281-289 i: Papp, L. og Darvas, B. (red.): Contributions to a Manual of Palaearctic Diptera. Volume 2. Science Herald, Budapest.
 The Diptera Site - Tanyderidae

 Eksterne lenker 

 Tree of Life – Tanyderidae, (Diptera) (engelskspråklig)
 Norsk Entomologisk forening – for deg som vil lære mer om insekter.

Kategori:Mygg